b'\n_START_ARTICLE_\nUmag\n_START_SECTION_\nGeografija\n_START_PARAGRAPH_\nMesto se nahaja na severozahodni obali Istre, ob obalni cesti, ki povezuje Savudrijo  z Novigradom, samo 10 km od dr\xc5\xbeavne meje s Slovenijo. Mesto se deli na dva dela. Starej\xc5\xa1i del s starim mestnim jedrom le\xc5\xbei na polotoku, novej\xc5\xa1i pa na celini.\n_START_SECTION_\nArhitektura\n_START_PARAGRAPH_\nUmag s svojimi ozkimi uli\xc4\x8dicami in slikovitimi majhnimi trgi ka\xc5\xbee tipi\xc4\x8dno srednjeve\xc5\xa1ko urbano podobo._NEWLINE_Del mestnega obzidja iz 10. stoletja, z obrambnim stolpom iz 14. stoletja, je ohranjen v jugozahodnem predelu Umaga. Ohranjenih je tudi nekaj hi\xc5\xa1 v slogu bene\xc5\xa1ke gotike.\n_START_SECTION_\nZnamenitosti\n_START_PARAGRAPH_\nStolnica Marijinega vnebovzetja in sv. Pelegrina, za\xc5\xa1\xc4\x8ditnika mesta, je bila zgrajena po na\xc4\x8drtih piranskega arhitekta Phillipa Dongettija leta 1760 in ima poznorenesan\xc4\x8dno pro\xc4\x8delje, ki pa ni bilo nikoli dokon\xc4\x8dano. Na 33 m visokem samostoje\xc4\x8dem zvoniku iz leta 1691 je bene\xc5\xa1ki lev s pro\xc4\x8delja ob\xc4\x8dinske pala\xc4\x8de, uni\xc4\x8dene v po\xc5\xbearu leta 1924. Na vzhodni strani apside stolnice je vzidana \xc5\xbeelezna krogla, za katero domnevajo, da gre za topovski izstrelek genovske mornarice (1810)._NEWLINE_Cerkev sv. Roka je bila zgrajena leta 1507, po epidemiji kuge, ki je zdesetkala prebivalstvo. V njej je lesen strop iz 17. stoletja.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost v ob\xc4\x8dini je turizem. Poleg turizma pa se prebivalci zaradi rodovitne zemlje ukvarjajo tudi s poljedelstvom in z vinogradni\xc5\xa1tvom. \xc5\xa0e vedno pomembna dejavnost je ribolov, v mestu deluje tovarna za konzerviranje rib in sadja, pa tudi obrat za izdelavo testenin in cementarna.\n_START_SECTION_\nUma\xc5\xa1ka riviera\n_START_PARAGRAPH_\nUma\xc5\xa1ka riviera s hoteli, z depandansami, apartmaji, bungalovi in avtokampi (Stella Maris) sega od Savudrije do Dajle. V samem Umagu se nahaja ve\xc4\x8d hotelov (Kristal, Sipar, Adriatic, Umag, Koralj, Istra in Aurora) v bli\xc5\xbeini mesta so tri turisti\xc4\x8dna naselja (Stella Maris, Katoro in Polynesia).\n_START_SECTION_\nMarina ACI Umag\n_START_PARAGRAPH_\nV Umagu deluje tudi marina, kjer lahko pristajajo plovila do dol\xc5\xbeine 25 m. Globina morja je od 3 do 6 m. Marina ima 550 privezov v morju in 350 mest na kopnem, 40 tonsko premi\xc4\x8dno dvigalo in 10 tonsko dvigalo, splavno dr\xc4\x8do in nudi tehni\xc4\x8dni servis. Zavarovana je z 404 metrov dolgim valobranom, ki so ga pri\xc4\x8deli graditi leta 1925, na koncu katerega stoji svetilnik. Na posebnem pomolu je prostor, namenjen  carinski kontroli.\n_START_SECTION_\n\xc5\xa0port\n_START_PARAGRAPH_\nUmag je enkrat letno gostitelj mo\xc5\xa1kega mednarodnega ATP teni\xc5\xa1kega turnirja.'